次韻黄文若寄燈夕不出之作
作者：周紫芝
朝代：宋

paragraphs: 少小從舞雩，鼓瑟常屢希。
結髪事墳典，願言探玄微。
鐘鳴漏忽盡，殘星獨暉暉。
征鞍老塗路，白露霑裳衣。
齒髪倏已暮，富貴終難祈。
佳辰念京洛，流車看騑騑。
結客少年場，兒女如瓠肥。
紅燈白晝暖，醉盌黄金揮。
回頭二十載，狗盗相因依。
時光了如夢，菽粟不救饑。
飄零少行樂，老大空歔欷。
今年四海靜，扊扅張外扉。
芙渠焰明缸，金波麗春幃。
穠李樽前歌，遊子月下稀。
錚錚銀漏中，撲撲春蛾飛。
此老最可憐，已杜禦寇機。
但知草中和，浩蕩歌皇威。
晶熒一短檠，搔首悟昨非。
風流如黄香，不作傳柑歸。
更攜袖中珠，來尋北山薇。
詩盟倘可同，願復無余遺。